**Nota Informativă**

**la proiectul hotărârii de Guvern cu privire la aprobarea proiectului de Lege privind controlul pericolelor de accidente majore**

**care implică substanțe periculoase**

**1. Denumirea autorului şi a participanţilor la elaborarea proiectului**

Ministerul Agriculturii, Dezvoltării Regionale și Mediului a elaborat proiectul de hotărîre a Guvernului cu privire la aprobarea proiectuluide lege privind controlul pericolelor de accidente majore care implică substanțe periculoase, în scopul creării cadrului legal care ar stabili măsurile de control și prevenire a pericolelor de accidente majore în care sunt implicate substanţe periculoase, precum şi de limitare a consecinţelor acestora asupra sănătăţii populaţiei şi mediului înconjurător.

În acest sens, a fost elaborat Ordinul Ministerului Agriculturii, Dezvoltării Regionale și Mediului nr. 173 din 01 august 2018 cu privire la crearea Grupului de lucru interministerial, responsabil pentru elaborarea proiectului de lege privind controlul pericolelor de accidente majore, care implică substanțe periculoase.

Direcţiile principale care sunt reflectate în actul normativ sunt: desemnarea autorităților competente, instituirea unor mecanisme eficiente de coordonare între autorități și crearea unor sisteme de notificare cu privire la unitățile Seveso relevante și de raportare a accidentelor majore.

**2.** **Condiţiile ce au impus elaborarea proiectului de act normativ şi finalităţile urmărite**

Prezentul proiect de lege transpune prevederile Directivei 2012/18/UE a Parlamentului European și a Consiliului din 04 iulie 2012 privind controlul pericolelor de accidente majore care implică substanțe periculoase, de modificare și ulterior de abrogare a Directivei 96/82/CE a Consiliului (Jurnalul Oficial al Uniunii Europene L197/1 din 24.07.2012).

Necesitatea elaborării proiectului actului normativ și transpunerii Directivei 2012/18/UE (Seveso III, care înlocuiește Directiva 96/82/CE – Seveso II, abrogată la 4 iulie 2012) este specificată în Acordul de Asociere între Republica Moldova, pe de o parte, şi Uniunea Europeană şi Comunitatea Europeană a Energiei Atomice şi statele membre ale acestora, pe de altă parte, ratificat prin Legea nr. 112 din  02.07.2014. Anexa XI la Capitolul 16 „Mediul înconjurător” al acestuia prevede aplicarea următoarelor dispoziţii ale directivei:

adoptarea legislaţiei naţionale și desemnarea autorităţii (autorităţilor) competente; instituirea unor mecanisme eficiente de coordonare între autorităţile relevante; crearea unor sisteme de primire a notificărilor cu privire la unităţile Seveso relevante și de raportare a accidentelor majore (art. 6, 14 și 15).

Prin urmare, Planul naţional de acţiuni pentru implementarea Acordului de Asociere Republica Moldova – Uniunea Europeană în perioada 2017–2019, aprobat prin Hotărârea Guvernului nr. 1472 din 30.12.2016, cu modificările si completările ulterioare, impune elaborarea proiectului de act normativ dat.

Totodată, necesitatea transpunerii Directivei sus-menționate a fost discutată în cadrul ședințelor Comitetului de Asociere RM – UE în configuraţia comerț și şedinţelor sub-comitetului UE – RM „Energie, transport, mediu, acţiuni climatice şi protecţie civilă” care au avut loc în anii 2015, 2016 și 2017, unde reprezentanții Uniunii Europene au recomandat Ministerului să ia în considerare noile reglementări aprobate recent de UE și elaborarea proiectului de Lege menționat.

În același context, Hotărârea Parlamentului nr.1546-XII din 23 iunie 1993 prin care Republica Moldova a aderat la Convenţia privind efectele transfrontiere ale accidentelor industriale (Helsinki, 17 martie 1992) prevede măsuri privind prevenirea, pregătirea și răspunsul la accidentele industriale care pot avea efecte transfrontaliere, precum și măsuri privind cooperarea internațională în acest domeniu. Accidentele majore pot avea consecințe dincolo de frontiere, iar costurile de mediu și cele economice ale unui accident nu sunt suportate doar de către amplasamentul afectat, ci și de către statele vecine. Fiind parte la Convenţie, statul nostru trebuie să pună în aplicare prevederile acesteia și să ia măsurile necesare pentru a proteja populația şi mediul înconjurător împotriva accidentelor industriale prin prevenirea, pe cît posibil, a unor astfel de accidente, prin reducerea frecvenţei şi seriozităţii lor şi prin atenuarea consecinţelor acestora, măsuri care sunt prevăzute în proiectul de lege propus. Prin urmare, este necesar să se stabilească și să se pună în aplicare măsuri de securitate și de reducere a riscurilor, pentru a se evita eventualele accidente care pot avea efecte transfrontaliere, pentru a se reduce pericolul producerii unor astfel de accidente și pentru a minimiza consecințele în cazul producerii lor, ceea ce ar permite asigurarea unui nivel ridicat de protecție.

Cauza trecerii la Directiva Seveso III, care înlocuiește Directiva 96/82/CE – Seveso II, abrogată la 4 iulie 2012, este alinierea la noul regulament european privind clasificarea, etichetarea şi ambalarea substanţelor chimice şi amestecurilor, bazat pe Sistemul Global Armonizat al Naţiunilor Unite (GHS al ONU).

Așadar, o altă condiție ce a impus elaborarea proiectului de act normativ vine din necesitatea alinierii domeniului de aplicare la noua clasificare internațională a substanțelor și amestecurilor (CLP1272/2008/CE) și Sistemului global armonizat de clasificare și etichetare al produselor chimice (GHS).

Totodată, conform Directivei, în proiect se includ așa cerințe ca: informarea şi participarea publicului, controlul în comun și accesul la justiţie. La fel, proiectul va prevedea un mecanism de derogare (art. 4) care permite scutirea de anumite obligaţii legate de prezenţa pe amplasamente a unor substanţe din anexa nr. 1 în condiţiile în care acestea este imposibil să provoace un accident major. O altă prevedere este obligaţia pentru operator de a furniza date complete (efectul domino, amenajarea teritorială). În același timp proiectul nou prevede integrarea/coordonarea cu procedurile de consultare în temeiul Legii privind evaluarea impactului asupra mediului nr. 86 din 29 mai 2014 și Legii privind evaluarea strategică de mediu, nr. 11 din 02 martie 2017, pentru a evita duplicarea evaluărilor și consultărilor și minimizarea impactului asupra activității de întreprinzător.

Finalitățile urmărite prin adoptarea proiectului de Lege privind controlul pericolelor de accidente majore care implică substanțe periculoase, sunt stabilirea prevederilor pentru a asigura că, nivelul existent de protecție a sănătății umane și mediului este menținut și va fi îmbunătățit în continuare. Aceste prevederi vor fi realizate prin reducerea sarcinilor administrative inutile și raționalizarea sau simplificarea, prin aplicarea unui mecanism transparent care va stabili acţiunile concrete ale operatorului și responsabilizarea acestuia, cu condiția ca securitatea, protecția mediului și a sănătății umane să nu fie compromise.

În același timp, noile prevederi vor fi clare, coerente și ușor de înțeles pentru a îmbunătăți punerea în aplicare a forței executorii, menținînd la nivelul cel puțin egal sau crescând nivelul de protecție a sănătății umane și a mediului.

**3. Descrierea gradului de compatibilitate pentru proiectele care au ca scop armonizarea legislaţiei naţionale cu legislaţia Uniunii Europene**

Actului comunitar, transpus în proiectul de lege propus este Directiva 2012/18/UE a Parlamentului European și a Consiliului din 04 iulie 2012 privind controlul pericolelor de accidente majore care implică substanțe periculoase, de modificare și ulterior de abrogare a Directivei 96/82/CE a Consiliului; Numărul actului: OJ L197/1; Data publicării: 24.07.2012.

Intervenția rezultă din angajamentele asumate de Republica Moldova în baza Acordului de Asociere Republica Moldova – Uniunea Europeană.

Actulstabilește norme pentru prevenirea accidentelor majore care implică substanțe periculoase și pentru limitarea consecințelor acestora asupra sănătății umane și asupra mediului, în vederea asigurării unui nivel ridicat de protecție pe întreg teritoriul țării, într-o manieră consecventă și eficace.

A fost elaborat tabelul de concordanță la proiectul de lege privind controlul pericolelor de accidente majore care implică substanțe periculoase, care este parțial compatibil cu prevederile Directivei 2012/18/UE a Parlamentului European și a Consiliului din 04 iulie 2012 privind controlul pericolelor de accidente majore care implică substanțe periculoase, de modificare și ulterior de abrogare a Directivei 96/82/CE a Consiliului. Nu au fost transpuse articolele, prevederile cărora se aplică doar de statele-membre ale Uniunii Europene. Au fost adăugate aliniate care conțin prevederi cu caracter național. La desemnarea autorităților competente s-a ținut cont de situația actuală din Republica Moldova.

**4. Principalele prevederi ale proiectului şi evidenţierea elementelor noi**

Actualmente în Republica Moldova activitatea întreprinderilor, care utilizează şi/sau depozitează substanţe chimice periculoase este reglementată de prevederile Legii nr. 116 din 18 mai 2012 privind securitatea industrială a obiectelor industriale periculoase, care reglementează procesul de pregătire a personalului, expertiza, verificarea tehnică, diagnosticarea tehnică, controlul și supravegherea tehnică de stat, proiectarea, construcția-montarea, exploatarea, deservirea tehnică, fabricarea, utilizarea ș.a. și stabilește bazele juridice, economice și sociale pentru asigurarea funcționării obiectelor industriale periculoase în condiții de securitate și fiabilitate. Totodată, Legea nr. 116 din 18.05.2012 reglementează activitatea întreprinderilor, care depozitează şi/sau utilizează substanţe periculoase pînă la cantităţile-limită şi mai mici decît cele prevăzute în Anexa la Directiva SEVESO III și prevede ca autorități responsabile:

1. organul abilitat în domeniul securității industriale (Ministerul Economiei și Industriei),
2. organul de control și supraveghere tehnică de stat (Agenția pentru Supraveghere Tehnică, HG 886 din 01.11.2017),
3. organul expertizei în domeniul securității industriale (Centrul Tehnic pentru Securitate Industrială și Certificare),

dar nu reglementează suficient pericolele accidentelor majore care implică substanțe periculoase asupra componentele de mediu, dar și controlul, expertiza și evaluarea impactului asupra mediului. Totodată, legea sus-menționată nu prevede informarea populației și consultarea publicului și participarea acestuia la procesul decizional.

Proiectul de lege privind controlul pericolelor de accidente majore care implică substanțe periculoase reglementează activitatea operatorilor, care depozitează şi/sau utilizează substanţe periculoase. Totodată proiectul introduce o definiție nouă, ca cea de amplasament, și care presupune o divizare a zonelor care se află sub controlul unui operator în amplasament de nivel inferior și amplasament de nivel superior.

Reglementările din proiectul propus se aplică numai amplasamentelor în instalațiile cărora există substanţe periculoase, inclusiv în infrastucturile și activitățile obișnuite sau conexe.

În același timp, proiectul legii propus introduce noi clase și categorii de pericol, care corespund celor utilizate în Directivele Europene și GHS.

Prin urmare, proiectul descrie procedura întreagă, începînd cu planificarea, consultarea pînă la darea în exploatare a amplasamentelor, procedură care implică mai multe autorități competente, inclusiv cele responsabile de protecție a mediului, și care cooperează și coordonează activitățile în vederea aplicării prevederilor proiectului.

Este de menţionat faptul că proiectul de lege respectiv mai prevede o măsură benefică pentru populaţie, în ceea ce priveşte informarea publicului care ar putea fi afectat de un accident major, fără ca acesta să solicite acest lucru, cu informaţii clare, suficiente şi inteligibile privind măsurile de securitate şi conduita obligatorie în caz de accident major.

Proiectul de lege privind controlul pericolelor de accidente majore care implică substanțe periculoase prevede ca autorități competente desemnate la nivel central responsabile pentru aplicarea prevederilor legii următoarele instituții, la nivel național:

1. ***Ministerul Agriculturii, Dezvoltării Regionale și Mediului*,** în calitate de autoritate centrală în domeniul mediului pentru supraveghere și evaluare a impactului asupra mediului a accidentelor industriale și în calitate de organ central de specialitate în domeniul amenajării şi planificării teritoriului;
2. ***Inspectoratul pentru Protecția Mediului***, în calitate de autoritate publică ce execută controlul ecologic;
3. ***Agenția de Mediu*,** în calitate deorgan emitent al actelor permisive în domeniul mediului, în subordinea autorității centrale pentru resurse naturale și mediu;
4. ***Ministerul Economiei și Infrastucturii***, în calitate de autoritate centrală în domeniul securităţii industriale;
5. ***Agenția pentru Supraveghere Tehnică***, în calitate de organ de control şi supraveghere tehnică de stat;
6. Ministerul Afacerilor Interne, reprezentat prin ***Inspectoratul General pentru Situații de Urgență***, în calitate de organ de specialitate al administraţiei publice în domeniul protecţiei civile.

Autoritățile competente desemnate la nivel local responsabile pentru aplicarea prevederilor prezentei legi sunt:

a) **Agenția de Mediu**, prin subdiviziunile sale teritoriale;

b) **Inspectoratul pentru Protecția Mediului** prin subdiviziunile sale teritoriale;

c) **Agenția pentru Supraveghere Tehnică**, prin subdiviziunile sale teritoriale;

d) **Inspectoratul General pentru Situații de Urgență**, prin subdiviziunile sale teritoriale;

e) **Autoritatea publică locală**.

Autoritățile competente cooperează și coordonează activitățile în vederea aplicării prevederilor proiectului legii privind controlul pericolelor de accidente majore care implică substanțe periculoase.

Conform proiectului propus, operatorilor le revine obligația generală de a lua toate măsurile necesare pentru a preveni accidentele majore, de a atenua consecințele acestora și de a lua măsuri de remediere. În cazul în care substanțele periculoase sunt prezente în amplasamente în cantități care depășesc anumite valori, operatorul ar trebui să furnizeze autorității competente informații suficiente care să îi permită să identifice amplasamentul, substanțele periculoase prezente, precum și pericolele potențiale. Operatorul ar trebui, de asemenea, să elaboreze și să trimită autorității competente o politică de prevenire a accidentelor majore (PPAM) care să precizeze abordarea la nivel general a operatorului și măsurile luate de acesta, inclusiv sistemele corespunzătoare de management al securității pentru controlul pericolelor de accidente majore. Atunci când operatorii identifică și evaluează pericolele de accidente majore, se iau în considerare și substanțele periculoase care ar putea rezulta în timpul unui accident grav în cadrul amplasamentului.

O altă nouă prevedere a proiectului, în scopul reducerii riscului de efecte domino, în cazul în care amplasamentele sunt poziționate de așa natură sau atît de aproape unul de altul încît să crească probabilitatea producerii unor accidente majore sau să se agraveze consecințele acestora, operatorii trebuie să coopereze în ceea ce privește schimbul de informații pertinente și informarea publicului, inclusiv a amplasamentelor învecinate care ar putea fi afectate.

Conform proiectului de lege propus, pentru a demonstra că s-a făcut tot ceea ce este necesar pentru a se preveni accidentele majore și pentru a se pregăti planurile de urgență și măsurile de răspuns, operatorul trebuie, în cazul amplasamentelor în care există substanțe periculoase în cantități considerabile, să furnizeze autorității competente informații sub forma unui raport de securitate. Respectivul raport de securitate ar trebui să cuprindă detalii referitoare la amplasament, la substanțele periculoase prezente, la instalație sau la suprafețele de depozitare, la posibilele scenarii de accidente majore și la analiza riscurilor, la măsurile de prevenire și de intervenție posibile și la sistemele de management disponibile, pentru a preveni și a reduce riscul de accidente majore și pentru a se permite luarea măsurilor necesare pentru a se limita consecințele acestora. Riscul unui accident major ar putea crește ca urmare a probabilității de producere a unor dezastre naturale în corelație cu localizarea amplasamentului. În cadrul etapei de pregătire a scenariilor de accidente majore trebuie să se țină seama de acest aspect.

De asemenea proiectul menționează că, pentru a face față situațiilor de urgență, în cazul amplasamentelor în care există substanțe periculoase în cantități semnificative, este necesar să se stabilească planuri interne și externe de urgență și să se stabilească proceduri care să garanteze că aceste planuri sunt testate și revizuite, dacă este necesar, precum și puse în aplicare în eventualitatea unui accident major sau a unei probabilități crescute de producere a acestuia. Personalul amplasamentului trebuie să fie consultat cu privire la planul de urgență intern, iar publicul interesat trebuie să aibă ocazia de a-și exprima opinia cu privire la planul de urgență extern. Subcontractarea ar putea avea un impact asupra securității unui amplasament. Statele membre ar trebui să le solicite operatorilor să țină seama de acest aspect la elaborarea unei PPAM, a unui raport de securitate sau a unui plan de urgență intern.

În proiect la fel se propune ca, în conformitate cu Convenția de la Aarhus, participarea efectivă a publicului la luarea deciziilor să fie necesară pentru a-i permite publicului interesat să se exprime, iar factorilor de decizie să țină seama de opiniile și de preocupările care ar putea fi relevante pentru deciziile în cauză, conducând astfel la o mai mare responsabilizare și transparență în cadrul procesului de luare a deciziilor și contribuind la sensibilizarea publicului față de problemele de mediu și la susținerea deciziilor adoptate.

Așadar, instrumentele de implementare a prevederilor Directivei SEVESO III, care vor avea impact asupra activităţii de întreprinzător, expuse în proiectul de lege sunt următoarele:

1. ***Notificarea****,* care reprezintă informarea organelor competente despre cantitatea şi conţinutul substanţelor chimice, depozitate şi/sau utilizate la obiectul industrial periculos corespunzător;
2. Documentul care să stabilească ***Politica de prevenire a accidentelor majore*** *(****PPM****)* şi care să garanteze că aceasta este implementată în mod corespunzător în scopul protecției sănătăţii populaţiei şi mediului la un nivel ridicat, prin mijloace, structuri şi sisteme de management necesare, care trebuie să cuprindă obiectivele globale ale titularului activităţii şi principiile de acţiune referitoare la controlul asupra pericolelor de accidente majore reprezentat într-un plan de măsuri pe termen lung;
3. ***Raportul de securitate*** care reprezintă o informaţie detaliată referitor la obiectul industrial periculos, identificarea şi analiza riscurilor de accidente şi metodele de prevenire a lor, precum şi descrierea măsurilor de protecţie şi de intervenţie pentru limitarea consecinţelor unui accident;

4) ***Planul de urgenţă internă şi externă***, care reprezintă măsuri în vederea limitării riscurilor.

Prin adoptarea proiectului sus-nominalizat va fi pus în aplicare un mecanism transparent care va stabili acţiunile concrete ale operatorului care exploatează obiecte industriale periculoase în cantitățile aprobate prin Anexă la Directiva SEVESO III; va fi asigurată transparenţa în luarea deciziilor de către operatori şi a activităţii desfăşurate de către organele de control; va permite identificarea unor eventuale nereguli care s-au comis de către operatori la etapa de exploatare a amplasamentelor; vor putea fi identificate abaterile admise de inspectorii organelor de control la etapa verificării acestor amplasamente.

**5. Fundamentarea economico-financiară**

Importanţa implementării Directivei SEVESO III prin promovarea proiectului de lege nominalizat constă în mărirea nivelului de siguranţă a populaţiei şi a mediului, cu atît mai mult că accidentul major poate avea consecinţe imprevizibile cu efect transfrontier şi astfel cheltuielile estimate pot atinge cifre enorme, cu impact negativ asupra imaginii la nivel internaţional.

Pentru implementarea proiectului Legii vor fi necesare cheltuieli pentru consolidarea capacităților autorităților centrale și altor instituții implicate în realizarea măsurilor planificate. Se propune integrarea și planificarea acestor cheltuieli în Strategiile sectoriale de cheltuieli pe termen mediu.

Ca exemplu, ținînd cont de faptul că structura Agenției de Mediu și Inspectoratului pentru Protecția Mediului nu prevede funcții și atribuții în domeniul controlului pericolelor de accidente majore care implică substanțe periculoase, pentru organizarea, punerea în funcțiune și menținerea activității acestora vor fi necesare cheltuieli bugetare suplimentare. Cheltuielile necesare pentru punerea în funcțiune, dar și menținerea activității unităților din cadrul Agenției de Mediu și Inspectoratului pentru Protecția Mediului pot fi acoperite din cadrul subprogramului bugetar 70.01 „Politici și management în domeniul protecției mediului” pentru care anual se planifică în cadrul Strategiei sectoriale de cheltuieli în domeniul protecției mediului 19,4 milioane de lei.

Efectele adoptării proiectului de lege privind controlul pericolelor de accidente majore, care implică substanţe periculoase, nu vor avea un impact negativ asupra mediului de afaceri, întrucît proiectul, propus spre aprobare, specifică condiţiile şi măsurile de securitate, obligaţiile şi responsabilităţile agenţilor economici, controlul şi supravegherea de stat asupra corectitudinii desfăşurării activităţilor efectuate de către operatorii amplasamentelor ce pot provoca accidente majore, axate, în mare parte, pe principiul previzibilităţii şi transparenţei decizionale, precum şi a prevenirii şi limitării consecinţelor accidentelor majore.

**6. Modul de încorporare a actului în cadrul normativ în vigoare**

Pentru asigurarea implementării prevederilor proiectului va fi necesară amendarea suplimentară a actelor normative care reglementează aspecte vizate de prezentul proiect de lege.

Prin urmare, odată cu adoptarea Legii privind controlul pericolelor de accidente majore care implică substanțe periculoase, Legea nr. 116 din 18.05.2012 privind securitatea industrială a obiectelor periculoase urmează a fi ajustată la prevederile prezentului proiect de lege.

Totodată, de către grupul de lucru va fi elaborată legislația secundară la Legea sus-menționată.

**7. Avizarea și consultarea publică a proiectului.**

În procesul de elaborare a prezentului proiect au fost respectate regulile procedurale aplicabile pentru asigurarea transparenţei decizionale, prevăzute de Legea nr. 239-XVI din 13.11.2008 privind transparenţa în procesul decizional. Proiectul hotărârii Guvernului, împreună cu proiectul de lege şi nota informativă sunt disponibile publicului pe pagina web oficială a Ministerului Agriculturii, Dezvoltării Regionale și Mediului (<http://madrm.gov.md/>) la rubrica Transparenţa decizională/Proiecte de documente și pe portalul particip.gov.md.

**Ministru Liviu VOLCONOVICI**

*Ex. S. Nicolaescu*

*022 204 599*